የእስራኤልና እንግሊዝ ኩባንያዎች የጂኦተርማል ኃይል ለማልማት እየተደራደሩ ነው
የእስራኤልና የእንግሊዝ ኩባንያዎች በደቡብ ምሥራቅ ስምጥ ሸለቆ ውስጥ በተለያዩ ቦታዎች 600 ሜጋ ዋት የኤሌክትሪክ ኃይል ከጂኦተርማል ዕምቅ  ኃይል በ2.9 ቢሊዮን ዶላር ወጪ ኢንቨስትመንት ለማልማት፣ ከኢትዮጵያ መንግሥት ጋር መደራደር ጀመሩ፡፡ኦማርት የተሰኘው ተቀማጭነቱ በአሜሪካ የሆነ የእስራኤል ኩባንያ በሻሸመኔ ከተማ አቅራቢያ በሚገኙ አራት ቦታዎች በድምሩ 450 ሜጋ ዋት የኤሌክትሪክ ኃይል ማመንጨት አቅም ያላቸው የጂኦተርማል ኃይል ማመንጫ ጣቢያዎች፣ በሁለት ቢሊዮን ዶላር ወጪ ለመገንባት ዕቅድ አቅርቧል፡፡ የኃይል ማመንጫዎቹ የሚገነቡት ዱንጊ፣ ፋንጎ፣ ቦኩና ዶፋን በተባሉ አካባቢዎች ነው፡፡ ኦማርት ግዙፍ ኩባንያ እንደሆነ ታውቋል፡፡በኢትዮጵያ ኤሌክትሪክ ኃይል የስትራቴጂና ኢንቨስትመንት ዳይሬክተር አቶ መኩሪያ ለማ ለሪፖርተር እንደገለጹት፣ ኦማርት ከቀድሞ የማዕድን ሚኒስቴር ፈቃድ ወስዶ በተጠቀሱት አካባቢዎች የምርመራ ሥራ ሲያከናውን ቆይቷል፡፡ ኩባንያው የተለያዩ የከርሰ ምድር ጥናቶች ካካሄደ በኋላ ከኢትዮጵያ ኤሌክትሪክ ኃይል ጋር በኃይል ግዢ ስምምነት ድርድር መጀመሩን አቶ መኩሪያ አስረድተዋል፡፡ድርድሩ ከሦስት ወራት በፊት የተጀመረ ሲሆን፣ እስካሁን ሁለት ዙር ውይይቶች ተካሂደዋል፡፡ ሦስተኛ ዙር ውይይት በመስከረም 2010 ዓ.ም. እንደሚካሄድና ያልታሰበ ሁኔታ ካልተፈጠረ በቀር ከሦስት ወራት በኃላ የኃይል ግዢ ስምምነቱ እንደሚፈረም አቶ መኩሪያ ገልጸዋል፡፡ የድርድሩ ዋናው ነጥብ ኦማርት የኤሌክትሪክ ኃይሉን አመንጭቶ ለኢትዮጵያ ኤሌክትሪክ ኃይል የሚሸጥበት ታሪፍ እንደሆነ ታውቋል፡፡የእንግሊዙ ኩባንያ ክሉፍ ጂኦተርማል በበኩሉ ፈንታሌ አካባቢ ከሚገኘው ዕምቅ  የጂኦተርማል ኃይል 150 ሜጋ ዋት የኤሌክትሪክ ኃይል ለማመንጨት፣ ከኢትዮጵያ ኤሌክትሪክ ኃይል ጋር ንግግር ጀምሯል፡፡ ክሉፍ ከቀድሞ የማዕድን ሚኒስቴር የምርመራ ፈቃድ ወስዶ ፈንታሌ አካባቢ የተለያዩ ሳይንሳዊ ጥናቶች አካሂዷል፡፡ ኩባንያው ያካሄዳቸው ጥናቶች ውጤታማ በመሆናቸው፣ የቴክኒክ ሰነድ አዘጋጅቶ ከኢትዮጵያ ኤሌክትሪክ ኃይል ጋር ድርድር መጀመሩ ታውቋል፡፡ክሉፍ ፕሮጀክቱን በሁለት ምዕራፍ ከፍሎ ለመሥራት አቅዷል፡፡ በመጀመርያው ምዕራፍ 50 ሜጋ ዋት የሚያመነጭ የኃይል ጣቢያ ለመገንባትና በሁለተኛው ምዕራፍ 100 ሜጋ ዋት የሚያመነጭ ጣቢያ ለመሥራት ያቀደ ሲሆን፣ የፕሮጀክቱ አጠቃላይ ወጪ ከ800 እስከ 900 ሚሊዮን ዶላር ይገመታል፡፡ የኢትዮጵያ ኤሌክትሪክ ኃይል ረቂቅ የኃይል ግዢ ስምምነት ለክሉፍ እንደሰጠውና ከኩባንያው ግብረ መልስ እየጠበቀ እንደሆነ አቶ መኩሪያ ለሪፖርተር ተናግረዋል፡፡ኢትዮጵያ 10,000 ሜጋ ዋት ማመንጨት የሚችል ዕምቅ  የጂኦተርማል ኃይል በስምጥ ሸለቆ ውስጥ እንዳላት ቢታወቅም፣ እስካሁን ማልማት የቻለችው አሉቶ ላንጋኖ በሚገኘው የኃይል ጣቢያ ሰባት ሜጋ ዋት ብቻ ነው፡፡ ከጃፓን መንግሥት በተገኘ ዕርዳታ በአሉቶ ላንጋኖ አካባቢ 22 የጂኦተርማል ጉድጓዶች በመቆፈር፣ 35 ሜጋ ዋት የኤሌክትሪክ ኃይል ለማመንጨት እየተሠራ ነው፡፡   